На основу члана 86. став 4. Закона о локалној самоуправи 129/07, 83/2014 – др. закон, 101/2016 – др. закон, 47/2018 и 111/2021 – др. закон), тачке 4., 5. и 6. Одлуке о распуштању Скупштине општине Медвеђа и образовању Привременог органа општине Медвеђа и Решења о именовању председника и чланова Привременог органа општине Медвеђа („Службени гласник РС“, број 13/2022), члана 137. Закона о општем управном поступку („Службени гласник РепубликеСрбије“,број:18/2016), и члана 7. Правилника о начину финансирања програма/пројеката удружења грађана 08 број 06-43/2018-/18 од 6. септембра 2018. године, и члана 23. Пословника о раду Привременог органа општине Медвеђа 06 Број: 06-6/2022/2 од 07.02.2022.године,

Привремени орган општине Медвеђа на 3. седници одржаној дана 28.фебруара 2022. године, расписује

ЈАВНИ КОНКУРС

ЗА ИЗБОР ПРОЈЕКАТА УДРУЖЕЊА ГРАЂАНА КОЈИ СЕ ФИНАНСИРАЈУ ОДНОСНО СУФИНАНСИРАЈУ ИЗ БУЏЕТА ОПШТИНЕ МЕДВЕЂА ЗА 2022. ГОДИНУ

**1.**

У 2022. години наведена средства опредељена су у Одлуци о буџету општине Медвеђа у оквиру позиције бр. 92, економска класификација бр. 481 - Дотације невладиним организацијама у износу од 1.000.000,00 динара .

Средства намењена удружењима грађана могу да се користе за реализацију пројеката и захтева из следећих области:

* социјална заштита,
* борачко-инвалидска заштита,
* заштита интерно расељених лица са Косова и Метохије и избеглица,
* заштита лица са инвалидитетом,
* подстицање наталитета,
* програми за стара лица,
* програми за омладину,
* програми за предшколску и школску децу и децу са посебним потребама,
* здравствена заштита и промовисање људских и мањинских права,
* програми из области образовања, науке, културе, информисања,
* заштита животне средине,
* развој цивилног друштва,
* заштита животиња,
* заштита потрошача,
* активности које се односе на јачање сарадње између владиног, цивилног и бизнис сектора,
* спортско рекреативне активности,
* програм активности заснованих на волонтеризму,
* превенција насиља и афирмација грађанског активизма,
* борба против корупције, наркоманије и других друштвених аномалија и
* друштвене бриге о деци.

**2.**

Право учешћа у расподели средстава буџета општине Медвеђа имају удружења грађана која су регистрована на територији општине Медвеђа, с тим да се све пројектне активности морају реализовати на територији општине Медвеђа или ван територије општине Медвеђа, али да својим активностима представљају општину.

Право учешћа на конкурсу немају удружења која су у претходном периоду добила средства намењена пројектном суфинансирању, а нису на време и у прописаној форми поднела наративни и финансијски извештај и нису оправдали трошкове (утрошена средства) по претходном позиву у претходне 3 године.

Једно удружење грађана може аплицирати са једним предлогом пројекта на јавном конкурсу за удружења грађана.

Право учешћа у расподели средстава буџета општине Медвеђа немају удружења којима су одобрена средства по другим конкурсима/позивима расписаним од стране општине Медвеђа.

 Привремени орган општине Медвеђа (надлежни орган) може одлучити да непосредно додели 5 % нерасподељених средстава за буџетску годину удружењима грађана која нису регистрована на територији општине Медвеђа, под условом да својим пројектима/програмима заступају интересе општине Медвеђа и својим активностима представљају општину Медвеђа.

Предлог пројекта може бити финансиран у највишем износу од 10% од укупно опредељених средстава за Јавни конкурс на који конкурише.

Трошкови опреме могу максимално да износе 30%, док укупан износ средстава за координацију, административни и финансијски менаџмент не сме да прелази 25%,а преостали износ од 45% од укупно опредељених средстава предвиђен је за пројектне активности.

Комисија има право да предложи измену финансијског плана и по пријему обавештења удружења су обавезна да доставе потписан и оверен ревидиран буџет који је у складу са напред наведеним критеријумима у року од 8 дана од пријема обавештења.

Удружење које не достави ревидиран буџет у напред наведеном року, сматраће се да је одустало од учешћа на јавном конкурсу.

Прихватљиви трошкови који ће бити финансирани јавним конкурсом из буџета општине Медвеђа укључују:

* трошкове набавке услуга, уколико одговарају тржишним ценама,
* трошкове потрошног материјала и материјала потребног за реализацију пројекта,
* остале трошкове који директно произилазе из предложених активности: информисање, евалуација пројекта, оглашавање, штампање, трошкове организације обука итд., укључујући трошкове финансијских услуга (банкарских провизија),
* трошкови ПДВ-а,

Неприхватљиви трошкови, односно трошкови који се не могу финансирати из средстава буџета општине Медвеђа су:

* дугови и покривање губитака или дуговања, пристигле пасивне камате,
* друге ставке које се већ финансирају из других пројеката.
* куповина непокретности – земљишта и пословног простора, реновирање и адаптација пословних просторија, закуп пословних просторија и комуналне услуге.

**3.**

Конкурсна документација садржи:

* Пријавни образац ( који садржи Образац 1 за предлог пројекта, детаљан опис програма за чије финансирање или суфинансирање се подноси пријава, као и кориснике, значај, место и време реализације програма и детаљан финансијски план и Образац за буџет пројекта 2);
* Финансијски извештај за претходну годину ( биланс стања, биланс успеха и статистички анекс );
* Копију завршног извештаја о реализацији пројеката финансираних средствима буџета општине Медвеђа у претходној години;
* копија решења по упису у Регистар у Агенцији за привредне регистре (АПР);
* копија картона депонованих потписа;
* копија личне карте одговорног лица;
* копија Статута подносиоца пријаве;

**4.**

По завршетку конкурса и обраде пријава Комисија ће у року од 15 дана од завршетка конкурса израдити извештај о спроведеном конкурсу.

Извештај садржи све поднете пријаве, коначну ранг листу и предлог одлуке о избору пројеката који ће се финансирати из буџета општине Медвеђа.

Извештај и прелиминарна листа објављују се на огласној табли општине Медвеђа и на званичној интернет презентацији општине Медвеђаwww.medvedja.ls.gov.rs

На предлог листе одабраних пројеката учесници конкурса имају право приговора у року од 8 дана од дана њеног објављивања.

Одлуку о приговору доноси Комисија у року од 8 дана од дана пријема приговора.

Предлог прелиминарне одлуке, Комисија доставља Привременом органу општине Медвеђа који доноси одлуку о избору пројеката и додели средстава који се финансирају из буџета општине Медвеђа. На основу одлуке Привременог органа општине Медвеђа, Председник привременог органа општине Медвеђа закључује Уговор о финансирању пројеката удружења грађана, средствима из буџета општине Медвеђа.

**5.**

Удружења којима су одобрена средства по овом конкурсу дужна су да Комисији доставе наративни и финансијски извештај о реализацији пројекта најкасније до 10. јануара наредне године , а Комисија доставља извештај Општинском већу најкасније до 1. фебруара наредне године.

Наредна авансна уплата неће се вршити за она удружења која за претходну уплату нису доставила адекватну документацију. Контролу износа утрошених средстава врши Одељење за привреду и финансије.

**6.**

 Конкурсну пријаву из тачке 3. овог Конкурса учесници могу преузети у Општинском услужном центру Општинске управе општине Медвеђа, ул. Краља Милана бр. 48. и на званичној интернет презентацији општине Медвеђа www.medvedja.ls.gov.rs

Комплетна конкурсна документација се доставља у једној затвореној пошиљци. Пријава се предаје на писарницу општине Медвеђа или шаље поштом на следећу адресу: Општина Медвеђа, Комисија за сарадњу са удружењима грађана, ул. Краља Милaна бр.48, 16240 Медвеђа.

Пријаве послате на било који други начин (нпр. факсом или електронском поштом) или испоручене на другу адресу неће бити узете у разматрање.

Предња страна коверте мора садржати следеће податке:

**ПРИЈАВА НА КОНКУРС ОПШТИНЕ МЕДВЕЂА ЗА ФИНАНСИРАЊЕ УДРУЖЕЊА ГРАЂАНА,**  уз назнаку **„НЕ ОТВАРАТИ“.**

Име подносиоца пријаве, адреса подносиоца пријаве и назив пројекта.

 Рок за подношење пријава је 15 дана од објављивања Конкурса.

 Нeблаговремене и непотпуне пријаве се не узимају у обзир.

ПРИВРЕМЕНИ ОРГАН ОПШТИНЕ МЕДВЕЂА

06 Број: 06-8/2022/19 од 28.фебруара 2022.године

 ПРЕДСЕДНИК

 ПРИВРЕМЕНОГ ОРГАНА

 Драган Кулић